(ите).
 РАЗДЕЛ 6
 Определения за пазара
 Настоящият раздел се попълва за концентрации, които водят до възникването на един или повече подлежащи на разглеждане пазари (66).
 6.1. Определения за пазара
 Съответните продуктови и географски пазари служат за определяне на рамките, в които трябва да се оцени пазарната мощ на новосъздадената структура вследствие на концентрацията (67).
 Уведомяващата(ите) страна(и) предоставя(т) информацията, която се изисква в настоящия кратък формуляр „СО“, като се съобразява(т) с определенията по-долу.
 6.1.1. Съответни продуктови пазари
 Съответният продуктов пазар включва всички продукти и/или услуги, които се считат от потребителя за взаимнозаменяеми или заместими поради характеристиките на продуктите, техните цени и употребата, за която са предназначени. В някои случаи съответният продуктов пазар може да е съставен от редица отделни продукти и/или услуги, които в общи линии имат идентични физически или технически характеристики и са взаимнозаменяеми
 Сред факторите, които са от значение за оценката на съответния продуктов пазар, са анализът на причините, поради които съответните продукти или услуги са включени в тези пазари, и защо други продукти или услуги са изключени, като се използва горното определение и като се вземат предвид, например, взаимозаменяемостта на продуктите и услугите, цените, кръстосаната ценова еластичност на търсенето и други фактори, които са от значение (като например взаимозаменяемостта по отношение на предлагането в съответните случаи).
 6.1.2. Съответни географски пазари
 Съответният географски пазар включва територията, на която разглежданите предприятия участват в предлагането и търсенето на съответните продукти или услуги, условията за конкуренция са достатъчно хомогенни и която може да се разграничи от съседни географски райони, по-специално по значително различаващите се условия за конкуренция в тези райони.
 Сред факторите, които са от значение за оценката на съответния географски пазар, наред с другото, са естеството и характеристиките на съответните продукти или услуги, наличието на бариери за навлизане на пазара, потребителските предпочитания, съществени различия в пазарните дялове на предприятията между съседни географски райони или съществени ценови разлики.
 6.2. Подлежащи на разглеждане пазари
 За целите на изискваната в настоящия кратък формуляр „СО“ информация подлежащите на разглеждане пазари се състоят от всички съответни продуктови и географски пазари, както и от всички реалистични алтернативни съответни продуктови и географски пазари (68), въз основа на които на територията на ЕИП:
 а)
 двама или повече участници в концентрацията (в случай на придобиване на съвместен контрол в съвместно предприятие, съвместното предприятие и поне една от страните купувачи) осъществяват стопанска дейност на един и същ съответен пазар (в такъв случай става въпрос за хоризонтални отношения);
 б)
 един или повече от участниците в концентрацията (в случай на придобиване на съвместен контрол в съвместно предприятие, съвместното предприятие и поне една от придобиващите страни купувачи) осъществяват стопанска дейност на продуктов пазар, разположен нагоре или надолу по веригата спрямо пазара, на който извършва дейност друг участник в концентрацията, независимо от наличието или липсата на отношения от типа доставчик/клиент между участниците в концентрацията (в такъв случай става въпрос за вертикални отношения).
 Въз основа на определенията, съдържащи се в раздел 6, посочете всички подлежащи на разглеждане пазари.
 Ако концентрацията попада в приложното поле на точка 5, буква в) от Известието на Комисията относно опростена процедура